Vir skooltake: Ons land se plekke en hul plantegroei | Huisgenoot
Dier en mens geniet die vrugte van die maroela (Sclerocarya birrea). Dit word ook ingespan vir kookolie van hoë gehalte en Amarula, 'n romerige likeur.
Ons land se verskillende streke spog elkeen met unieke plantegroei. Die soort plante hang veral af van die klimaat, wat deur faktore soos die reënval en hoogte bo seevlak bepaal word. Die fynbos in die suidweste van die land is baie bekend, maar kom ons kyk na 'n paar van die ander groot plantegroeistreke in Suid-Afrika.
Die Hoëveld beslaan die hoër plato aangrensend aan die Laeveld en omvat 'n groot deel van die binneland. As jy in Gauteng, die Vrystaat of omliggende dele woon, is jy 'n Hoëvelder. Dié streek is hoër as 1 500 m bo seevlak.
Dis meestal met grasland en plek-plek doringbome bedek. Gereelde brande, ryp en oorbeweiding deur beeste en skape verhinder struike en bome se groei. Plek- plek in riviervalleie kom wel stukkies woud voor. In KwaZulu-Natal bestaan die Hoëveld uit golwende grasvelde met talle wilde blomme en mooi waterstrome.